Chris Christie

Christopher James Christie (født 1962) er en amerikansk republikansk politiker. Han var guvernør i delstaten New Jersey fra 2010 til 2018. Han vant valget i 2009 mot sittende guvernør Jon Corzine, og ble den første republikaneren som vant et valg på delstatsnivå i den demokratiske høyborgen på tolv år.

 Liv og virke 
 Bakgrunn 
Han ble født i Newark som sønn av Sondra A. (født Grasso) og autorisert revisor Wilbur James «Bill» Christie. Faren er av skotsk og irsk herkomst, mens moren hadde siciliansk opphav og døde i 2004. Han vokste opp i Livingston, og har bachelorgrad i statsvitenskap fra University of Delaware fra 1984, kandidatutdannelse i rettsvitenskap fra Seton Hall University fra 1987 og advokatbevilling fra samme år. 

 Karriere 
Etter endt utdannelse ble Christie ansatt i advokatfirmaet Dughi, Hewit & Palatucci i Cranford, og ble i 1998 også registrert som lobbyist for samme firma.

I årene 1995–1997 var Christie medlem av den folkevalgte forsamlingen i Morris County. Han var føderal anklager i New Jersey 2002–2008, utnevnt av president George W. Bush. Christie erklærte sitt guvernørkandidatur i januar 2009, og vant det republikanske primærvalget med 55 % av stemmene. Videre vant han guvernørvalget mot den sittende guvernøren Corzine med 48,5 mot 44,9 % av stemmene. 

 Guvernør 
Som guvernør har han blant annet arbeidet for å balansere offentlige budsjetter, reformere pensjonssystemet i det offentlige, samt redusere beskatningen på arbeidsinntekt og eiendom. 

Christie var en av republikanernes kandidater for presidentvalget i 2016. Han deltok i de to første valgene i februar 2016, men trakk seg deretter på grunn av lav oppslutning. To uker senere gikk han ut med støtte til Donald Trumps kandidatur.

 Presidentvalgkampen i 2024 
Christie stilte som kandidat til primærvalgene i 2015, men trakk seg i februar 2016, hvorefter han støttet Trump som presidentkandidat og arbeidet for hans valgkampanje. Han har imidlertid utviklet seg til en av Trumps skarpeste kritikere innen Det republikanske parti.

Christie deltok fra starten i valgkampen om å bli republikanernes kandidat til presidentvalget i 2024. Den 10. januar 2024 trakk han seg likevel fra valgkampen.

 Referanser 

 Eksterne lenker 




Kategori:Guvernører i New Jersey
Kategori:Advokater fra USA
Kategori:Påtalejurister i USA
Kategori:Medlemmer av Det republikanske parti (USA)
Kategori:Personer fra Livingston i New Jersey
Kategori:Personer fra Newark
Kategori:Personer fra USA av skotsk opphav
Kategori:Personer fra USA av irsk opphav
Kategori:Personer fra USA av italiensk opphav
Kategori:Kandidater til presidentvalget i USA 2024